作者:無名氏
標題:六州
內容:慶深恩。寶曆正乾坤。前帝子，後聖孫。援立兩儀軒。西宮大母朝寢門。望椒闥常溫。芳時媚景，有三千宮女，相將奉、玉輦金根。上林紅英繁。縹緲鈞天。奏梨園。望絕瑤池，影斷桃源。恨難論。開禁閽。春風丹旐翩翩。飛翠蓋、駕雕轀。容衛入西原。管簫動地清喧。陵上柏煙昏。殘霞弄影，孤蟾浮天外，行人觸目是銷魂。問蒼天。塵世光陰去如奔。河洛潺湲。此恨長存。